A BÍRÓSÁG VÉGZÉSE (kilencedik tanács)
2025. július 11.(*)
„ Az Európai Unió Bírósága Alapokmánya 54. cikkének második bekezdése – Közös kül- és biztonságpolitika – Az Európai Békekeret Bizottságának határozata – Az e határozat elfogadását rögzítő jegyzőkönyv – Megsemmisítés iránti kereset – Téves benyújtás a Bírósághoz – Az Európai Unió Törvényszékéhez való áttétel ”
A C-319/25. sz. ügyben,
az EUMSZ 263. cikk alapján megsemmisítés iránt 2025. május 6‑án
Magyarország (képviselik: Fehér M. Z. és Szíjjártó K., meghatalmazotti minőségben)
felperesnek
az Európai Békekeret,
az Európai Unió Tanácsa
alperesek ellen
benyújtott keresete tárgyában,
A BÍRÓSÁG (kilencedik tanács),
tagjai: N. Jääskinen tanácselnök, A. Arabadjiev (előadó) és M. Condinanzi bírák,
főtanácsnok: M. Szpunar,
hivatalvezető: A. Calot Escobar,
tekintettel a főtanácsnok meghallgatását követően hozott határozatra, miszerint a Bíróság az Európai Unió Bírósága alapokmánya 54. cikkének második bekezdése alapján, indokolt végzéssel határoz,
meghozta a következő
Végzést
1        Keresetlevelében Magyarország egyrészt az Európai Békekeret Bizottsága által 2025. február 26-án elfogadott, az ukrán fegyveres erők részére biztosított katonai támogatásra irányuló támogatási intézkedéseknek az Európai Békekeret számára a (KKBP) 2024/1470 határozat értelmében fizetett pénzügyi hozzájárulás összegeinek elosztásáról szóló, 2024. május 21‑i (KKBP) 2024/1471 tanácsi határozatban (HL L, 2024/1471) meghatározott feltételekkel összhangban történő felhasználásáról szóló, az Európai Békekeret számára elkülönítendő rendkívüli bevételek második részletére vonatkozó határozat megsemmisítését, másrészt pedig az e határozat elfogadását rögzítő jegyzőkönyv részleges megsemmisítését kéri.
2        2025. május 13-i levelében e tagállam jelezte a Bíróságnak, hogy a jelen keresetlevelet tévedésből nyújtotta be a Bíróság Hivatalához, következésképpen pedig kérte, hogy azt a Bíróság tegye át az Európai Unió Törvényszékéhez.
3        Az EUMSZ 256. cikk (1) bekezdésének első albekezdése értelmében a Törvényszék rendelkezik hatáskörrel első fokon az EUMSZ 263., EUMSZ 265., EUMSZ 268., EUMSZ 270. és EUMSZ 272. cikkben említett keresetek elbírálására, kivéve azokat, amelyeket az EUMSZ 257. cikk alapján létrehozott különös hatáskörű törvényszékek hatáskörébe utaltak, illetve amelyek az Európai Unió Bíróságának alapokmánya értelmében a Bíróság hatáskörében maradnak.
4        Ezen alapokmány 51. cikke felsorolja azokat a keresetfajtákat, amelyek az EUMSZ 256. cikk (1) bekezdésében foglalt szabálytól eltérve, a Bíróság hatáskörében maradnak.
5        Márpedig a jelen kereset nem tartozik e kategóriák egyikébe sem, és nem tartozik az EUMSZ 257. cikk alapján létrehozott valamely különös hatáskörű törvényszék hatáskörébe sem. E körülmények között az említett kereset a Törvényszék, nem pedig a Bíróság hatáskörébe tartozik.
6        Az Európai Unió Bírósága alapokmánya 54. cikkének második bekezdése szerint, „ha a Bíróság megállapítja, hogy egy kereset vagy előzetes döntéshozatal iránti kérelem a Törvényszék hatáskörébe tartozik, ezt a keresetet vagy kérelmet átteszi a Törvényszékhez, amely ezt követően az ügyben hatáskörének hiányát nem állapíthatja meg”.
7        Következésképpen a jelen keresetet át kell tenni a Törvényszékhez, a költségekről pedig jelenleg nem kell határozni.
A fenti indokok alapján a Bíróság (kilencedik tanács) a következőképpen határozott:
1)      Az Európai Unió Bírósága nyilvánvalóan nem rendelkezik hatáskörrel a Magyarország által a C‑319/25. sz. ügyben 2025. május 6‑án benyújtott megsemmisítés iránti kereset elbírálására.
2)      A Bíróság a C‑319/25. sz. ügyet átteszi az Európai Unió Törvényszékéhez.
3)      A Bíróság a költségekről jelenleg nem határoz.
Aláírások
Luxembourg, 2025. július 11.
A. Calot Escobar
N. Jääskinen
hivatalvezető
tanácselnök
*      Az eljárás nyelve: magyar.